**MINISTERUL SĂNĂTĂŢII**

**DIRECŢIA de Sănătate Publică a Judeţului SIBIU**

**Sibiu, str. Gh. Bariţiu, nr. 3 cod 550178 Tel.: 0269 - 210071 / 211566**

**Fax :0269-217092; e-mail :** [**relatiicupublicul@dspsibiu.ro**](mailto:relatiicupublicul@dspsibiu.ro)

[**www.dspsibiu.ro**](http://www.dspj-sibiu.rdslink.ro)

*Operator prelucrare date cu caracter personal în conformitate cu Regulamentul (UE) 679/2016 înregistrat sub nr.38232 la ANSPDCP*

COMPARTIMENT RELAȚII CU PUBLICUL

Peste 4 mii de cazuri de gripă în sezonul 2024-2025

S-a încheiat oficial sezonul de monitorizare a cazurilor de afecțiuni respiratorii 2024-2025 (30 septembrie 2024-18 mai 2025). În perioada menționată au fost înregistrate peste 4 mii de cazuri de gripă, 55.595 de cazuri de infectii respiratorii și 13.740 de cazuri de pneumonii. Vorbim despre un sezon cu un grad ridicat de risc, cauzat de numărul mare de îmbolnăviri, în care a fost instituită inclusiv starea de alertă epidemiologică, în perioada 30 ianuarie-21 martie 2025.

În ceea ce privește gripa, din cele 4068 de diagnostice clinice, 315 au fost confirmate prin teste de laborator(Real Time-PCR). Confirmările cu laboratorul au indicat prezența a 257 de cazuri de virus gripal de tip A și 58 de tip B. Cele mai multe îmbolnăviri au fost înregistrate în săptămâna 6 a acestui an, când medicii din sistemul de santinelă au raportat un număr de 119 cazuri. Perioada cu cele mai multe forme severe de boală, a fost la mijlocul lunii ianuarie când au fost internate în spitalele din tot județul 88 de persoane diagnosticate cu gripă.

”Sezonul gripal 2024-2025 s-a dovedit a fi unul complex și provocator, marcat de o creștere importantă a numărului de îmbolnăviri comparativ cu aceeasi perioadă a anului trecut. Să nu uităm că, din păcate 9 dintre cazurile de gripă s-au soldat cu deces. Iar unul dintre factorii care au dus la numărul mare de infectări a fost scăderea gradului de respectare a măsurilor de autoprotecție. Tocmai de aceea, pentru a îmbunătăți situația în viitorul sezon gripal, reluăm îndemul de a folosi soluțiile de protecție pe care le avem la îndemână și care în timp și-au dovedit eficiența. Ne referim aici la vaccinarea antigripală, respectarea măsurilor de igienă, mai ales a mâinilor și a feței dar și purtarea măștii sanitare. Masca îi protejează pe cei din jur în sitația în care noi suntem purtătorii unui virus dar ne protejează și pe noi, în special în zonele cu aglomerare de populație unde riscul de infectare este crescut.”, a declarat directorul executiv al Direcției de Sănătate Publică Sibiu, Horațiu Cojocaru.

Din cele 9 cazuri de deces cauzate de gripă, 3 au survenit la femei iar restul la persoane de sex masculin. Niciunul dintre cei care au pierdut lupta cu boala nu se imunizase cu vaccin contra gripei sezoniere.

În ultima săptămână de supraveghere, s-au înregistrat puțin peste o mie de cazuri de infecții acute ale cailor respiratorii superioare, 264 de pneumonii și niciun caz de gripă.

Director executiv

Ec. Cojocaru Nicolae Horatiu

Întocmit:

Cons. princip. Ungureanu Denisa